paragraph_text: Jarmača (prema jaram) ili gater je stroj koji se koristi u pilanama za uzdužno raspiljivanje drvenih trupaca u piljenice, prizme, grede. Kod jarmače pili se ravnocrtnim gibanjem okvira (jarma), u koji je upeto do dvadeset lisnih pila. Jaram se giba u ravnini okomitoj na smjer pomicanja trupca, i to u okomitim jarmačama gore-dolje, a u vodoravnim ulijevo-udesno. U pilanama se jarmača koristi kao primarni stroj za raspiljivanje oblovine (u tome ju postupno zamjenjuju tračne pile trupčare) ili kao sekundarni stroj za raspiljivanje pilanskih prizmi.